Det er et par rørte og stolte forældre, der lørdag var med til fest i Hillerslev for at fejre sønnens triumf i Frankrig.

Efter lørdagens enkeltstart er det næsten så godt som sikkert, at Jonas Vingegaard kan lade sig hylde på podiet i Paris senere søndag aften. Det er ikke kun for cykelstjernen selv, at det er en stor følelsesmæssig oplevelse – det samme rammer hans forældre hjemme i Hillerslev. -	Det, vi havde drømt om, er pludselig blevet til virkelig. Det er superfedt, siger Jonas Vingegaards far, Claus Vingegaard Rasmussen. Havde håbet på det Jonas Vingegaard er den første dansker siden Bjarne Riis i 1996 til at vinde Tour de France og køre på de ikoniske brosten på Champs-Élysées i den gule førertrøje. -	Jeg kniber mig selv i armen indimellem og tænker: ”er det virkeligt det her?”, siger Karina Vingegaard Rasmussen, som er Jonas Vingegaards mor. -	Men når jeg tænder tv’et, så kan jeg se, at det er vores søn, der er i den gule trøje, og så må det være rigtigt. Allerede ved sidste års Tour de France leverede thyboen en flot præstation på cyklen, hvor han endte som nummer to i det samlede klassement. Og det fik også håbet om en sejr til at stige hos forældrene. -	Vi havde håbet på, at han i hvert fald ville gøre forsøget på at vinde Tour de France, siger Claus Vingegaard Rasmussen. -	Helt overrasket er vi ikke, for han har altid været god til at køre op ad. Skal fejres i København I løbet af søndag aften bliver det helt officielt, at Jonas Vingegaard har vundet Tour de France som den blot anden dansker. Mens Jumbo-Visma-rytteren skal fejre det i Paris, tager forældrene til København, skriver TV Midtvest . Her kommer programmet til at stå på god mad og fejring med formanden for Thy Cykle Ring, Ole Iversen, som også kender Jonas Vingegaard særdeles godt. På onsdag er det så tid til den officielle fejring af Jonas Vingegaard, hvor han også selv deltager. Det kommer til at foregå på Rådhuspladsen og i Tivoli.